東荘院
作者：葛勝仲
朝代：宋

paragraphs: 此君如佳士，得一不爲少。
如何彌崗巒，十里青未了。
泉源湛山椒，紅亭藏縹緲。
奔流瀉萬丈，穿林下縈繞。
居僧惜泉出，少借作溪沼。
冰霜濺沫亂，琴筑仙音杳。
水竹自莫逆，獨厭逋客擾。
我亦願結交，禅房寄深窈。
門前石盆潭，奩鏡澄不撓。
寺後仙人壁，崚嶒插雲表。
卜遊已經年，此志幸不夭。
菟裘在何許，清境吾将老。